<classify> WAZIRI wa Nchi, Ofi si ya Waziri Mkuu, anayeshughulikia Sera, Bunge, Uratibu, Kazi, Vijana, Ajira na Wenye Ulemavu Jenista Mhagama amewataka waajiri wote nchini kutonyanyasa wanawake katika masuala ya kazi, ili kuwa na usawa maeneo ya kazi.Alitoa kauli hiyo hivi karibuni alipofungua semina ya siku moja ya viongozi wanawake kutoka vyama mbalimbali vya wafanyakazi nchini, walipokutana kujadili masuala yanayowahusu wawapo kazini ikiwemo haki na wajibu wao iliyofanyika Jijini Mbeya. Alieleza kuwa waajiri hawana budi kubadili mitazamo hasi iliyopo katika jamii ya kuona wanawake ni viumbe dhaifu, wenye majukumu mengi yanayoweza kukwamishi jitihada zao wawapo kazini, badala yake wawaone kuwa ni viungo muhimu katika kuchangia uzalishaji na maendeleo nchini.Mchango wa wanawake ni mkubwa endapo utatambuliwa na kuthaminiwa katika nyanja zote za ukuaji wa uchumi, hivyo ni vyema maeneo ya kazi waajiri watimize wajibu wao kwa kundi hili kwa kuzingatia sheria zilizopo na wasinyanyaswe,alisisitiza. Alisema jitihada za serikali ni kuhakikisha inasimamia vyema sheria na taratibu za kazi nchini kwa kuliangalia kundi hilo ili kuwa na waajiriwa wenye kuzingatia usawa wa kijinsia.Ninakemea vitendo vya unyanyasaji wa haki za wanawake kazini ikiwemo kukoseshwa haki zao, vyama hivi vya wafanyakazi viendelee kuleta tija katika kukemea matendo hayo,alisema.Aidha, aliwataka wanawake kuendelea kuvitumia vyama vya wafanyakazi kama jukwaa maalumu la kueleza na kutatua changamoto zao. Aliongezea kuwa, pamoja na changamoto wanazokutana nazo wanawake hawana budi kujiendeleza kielimu ili kuendana na mabadiliko ya sayansi na teknolojia yaliyopo katika masuala ya kazi.Naye, Rais wa Shirikizo la Vyama vya Wafanyakazi TUCTA Tumaini Nyamhokya alielezea umuhimu wa kuendelea kuliinua kundi hilo la wanawake ili kuwasaidia katika kupata haki na usawa kwenye maeneo yao ya kazi. Kwa upande wake, Mwenyekiti wa Kamati ya Wanawake wa TUCTA, Rehema Ludanga alieleza kuwa ni wakati sahihi kuendelea kuchangamkia fursa za maendeleo, ikiwemo uanzishwaji wa viwanda vya wanawake vitakavyosaidia kuondokana na hali ya utegemezi na kuchangia katika ongezeko la uzalishaji nchini.  <topic>: kitaifa 